**Kako ste bili zadovoljni z izmenjavo in zakaj?**

Z izmenjavo sem zelo zadovoljna, saj je res ena taka izkušnja, ki si jo zapomniš za vse življenje. Menim, da mi je pomagala tako pri profesionalnem razvoju kot tudi osebnem. Z izmenjavo pridobiš veliko izkušenj na raznoraznih področjih, spoznaš veliko različnih kultur in nove prijatelje.

**Ste imeli redna predavanja v angleščini ali samo občasne konzultacije?**

Vsa predavanja so bila v angleščini, saj so bili tudi nekateri profesorji iz drugih držav (Turčija, Danska, Malta …). Načelno so imeli profesorji zelo dober nivo angleščine ali pa so jo prilagodili samim študentom, tako da niso uporabljali preveč strokovnih besed ali pa so jih razložili. Profesorji so bili tudi zelo pripravljeni pomagati po predavanjih.

**Kako bi ocenili kakovost študija?**

Sama kakovost študija je zelo dobra, hkrati zelo podobna tisti, kakršno imamo v Sloveniji. Način poučevanja je približno enak, tako da ni nekakšnih posebnosti ali velikih razlik. Prednost je tudi to, da so na angleških predavanjih domači študentje, saj ti to omogoča, da se lažje povežeš z lokalnimi ljudmi.

**Kakšni so bili profesorji? Bi kateri predmet/profesorja posebej pohvalili/skritizirali?**

Vsi profesorji so bili zelo prijazni, brez problema so se prilagajali študentom glede odmorov, vsebine ipd. Določeni predmeti so bili bolj zanimivi, eni malo manj. Iskreno povedano sem glede same izbire predmetov rahlo razočarana, saj nimaš veliko predmetov na voljo oziroma jih na nek način sploh ne moreš izbirati, saj jih je tako malo, da moraš obiskovati skoraj vse. Eden izmed najboljših predmetov, kar sem jih imela kadarkoli v življenju, je bil Human Trafficking. Narrative of Ethinc Structure me je razočaral, profesorica ni toliko ponudila, kolikor sem pričakovala. Profesor pri predmetu Community Organising je bil zelo zabaven in zanimiv, vendar mi sama vsebina predmeta ni bila všeč, saj mi je nekako vse skupaj delovalo kot nekakšna promocija.

**Kakšni so življenjski stroški v primerjavi s temi v Sloveniji? Koliko je treba imeti za namestitev? Ste bivali v študentskem naselju ali zasebnem stanovanju?**

V primerjavi s Slovenijo so kar višji. Cene v trgovini so približno enake, v drogerijah je rahlo ceneje. Dokaj drago je v restavracijah in pubih. Bivala sem v študentskem domu, za katerega sem plačevala približno 330 eur. Na mesec sem približno porabila 700 eur. Nekateri erasmovci so plačevali za svoj študentski dom tudi le 180 eur in so bili par metrov stran od faksa. Načelno se koordinatorji v Münchnu trudijo poiskati študentski dom.

**Je ustanova velika? Sprejme veliko tujih študentov? Kakšne so možnosti za druženje z domačimi in tujimi študenti?**

Ustanova je približno enaka ali morda malo večja od naše. Sprejme bolj malo tujih študentov, okrog 15. Z domačimi študenti se lahko povežeš na predavanjih, ki so skupna, a so v angleščini.

**Kakšno je mesto?**

Mesto je zelo lepo, čisto in varno. Nemci so zelo prijazni in rade volje kar sami želijo pomagati. München mi je bil od prvega trenutka kot moj dom in sem se počutila zelo hitro domače.

**Kako je bilo poskrbljeno za obšolske dejavnosti? Kaj priporočate študentom, ki nameravajo iti na študij tja?**

München ponuja res vse, tako da izkoristite čim bolj in čim več. Preden se odpravite na izmenjavo, prihranite nekaj denarja, saj Erasmus štipendija definitivno ni dovolj. Poskusite potovati, saj je to ena izmed boljših priložnosti, in družite se čim več z vsemi.

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

kaja.zoran1@gmail.com